Andijonda o'qituvchi o'quvchi qizni kaltaklagani bo'yicha qo'shimcha ma'lumot berildi

Andijon viloyati Asaka tumanida o'qituvchi o'quvchi qizni kaltaklagani haqida xabar berilgan edi. Tuman hokimligi “Bugun.uz”ga holat yuzasidan qo'shimcha ma'lumot berdi.
Ta'kidlanishicha, 5 aprel kuni ijtimoiy tarmoqlarda Asaka tumani 38-umumta'lim maktabi to'g'risida tarqalgan videotasvirlar yuzasidan hokimlik hamda tuman xalq ta'limi bo'limi tomonidan ishchi guruh tuzilgan.
Tarqalgan videotasvirlardagi holat 2 aprel kuni dars tugashi paytida 10-“A” sinfida sodir bo'lgan, o'qituvchi va o'quvchilar o'rtasida o'zaro kelishmovchilik yuzaga kelgan. Bunga o'quvchilarning hech qanday sabablarsiz ketma-ket ikki kun darsdan qochib ketishi va dars jarayonlariga qatnashmayotgani sabab bo'lgan.
Ushbu holatdan so'ng o'rganish davomida tuman hokimligi hamda xalq ta'limi bo'limi ishchi guruhi hamda maktab ma'muriyati bilan birgalikda holatga oydinlik kiritilib, o'qituvchi R.D. va o'quvchilar I.S., M.M., Sh.Z., B.O'. murosaga keltirilgan. Ayni paytda ular o'rtasida hech qanday adovat mavjud emas. O'qituvchi ishchi guruh tomonidan ham odob-axloq normalariga qat'iy rioya qilishi to'g'risida jiddiy ogohlantirilgan. Kelgusida bunday holatga yo'l qo'ymaslik, har qanday masalani vazminlik bilan hal etilishi to'g'risida tushuntirish ishlari olib borilgan.
“O'quvchilarning ota-onalari bilan ham subhat olib borilib, farzandlarining doimiy dars jarayonlariga qatnashishini nazorat qilishlari to'g'risidan tushunchalar berildi”, deyilgan xabarda.
Avvalroq Namanganda o'qituvchi 1-sinf o'quvchilarini bajarmagan uy vazifasi uchun izza qildirgan edi. Shuningdek, Andijonda o'qituvchilarning uzr so'ragani ortidan “zamhokim” ishdan olingani xabar qilingan.